
23-TA-2619: Noteikumu projekts (Jauns)
Eiropas Savienības kohēzijas politikas programmas 2021. – 2027. gadam 2.3.1. specifiskā atbalsta mērķa “Veicināt ilgtspējīgu daudzveidu mobilitāti pilsētās” 2.3.1.3. pasākuma  “Veloinfrastruktūras attīstība” īstenošanas noteikumi

Anotācija (ex-ante) 5.0

	1.
	Noteikumu projekts
10. Iznākuma rādītājs ir sasniegts, kad saistībā ar šo noteikumu 8.1. apakšpunktā minēto veloceļu infrastruktūru tiek pabeigti visi projektā paredzētie būvdarbi, kas tiek pamatoti ar iesniegtiem būvdarbu pabeigšanu pamatojošiem dokumentiem saskaņā ar būvniecības jomu reglamentējošajos normatīvajos aktos noteikto kārtību, un objekti ir nodoti ekspluatācijā būvniecības jomu reglamentējošajos normatīvajos aktos noteiktajā kārtībā, un projekts ir pabeigts.
	Priekšlikums
Noteikumu projekta 10.punkta regulējums ir neskaidrs, jo faktiski izsaka divus dublējošos nosacījumus. Lai būvi nodotu ekspluatācijā tai ir jābūt uzbūvētai atbilstoši būvprojektam (paskaidrojuma raksts ir būvprojekta veids), būvdarbiem ir jābūt pabeigtiem pilnībā. Vienlaicīgi normatīvie akti būvniecības jomā pieļauj būvi nodot ekspluatācijā ar atliktiem darbiem, ja atlikto darbu pabeigšana nebija iespējama objektīvu laika apstākļu dēļ (piemēram, apzaļumošana, labiekārtošana). 
Proti, ja būve tiek pieņemta ekspluatācijā, tad būve ir uzbūvēta atbilstoši būvprojektam un ievērojot visus normatīvo aktu prasības. Attiecīgi, 10.punktā pietiek kā nosacījumu paredzēt, ka būve ir nodota ekspluatācijā. 
Savukārt, ja ir vēlme ierobežot projektā akceptēto darba apjoma izmaiņas, tad tas jāizsaka precīzāk.
Papildus vēršam uzmanību, ka ne visas noteikumu projekta 19.punktā norādītās izmaksas ir saistītas ar būvniecību (piemēram, velonovietņu uzstādīšana, video novērošanas sistēmas). 
Piedāvātā redakcija
10. Iznākuma rādītājs ir sasniegts, kad saistībā ar šo noteikumu 8.1. apakšpunktā minēto veloceļu infrastruktūru ir izbūvētas visas projektā paredzētas būves, tās ir nodotas ekspluatācijā normatīvajos aktos būvniecības jomā noteiktajā kārtībā un projekts ir pabeigts. 
	Olga Feldmane (EM)

	2.
	Noteikumu projekts
16. Pasākuma ietvaros atbalstāmās darbības ir investīciju veikšana velosipēdu ceļu, tostarp kopīgu gājēju un velosipēdu ceļu, infrastruktūrā gar autoceļiem, izbūvējot, pārbūvējot, atjaunojot, pilnveidojot un pielāgojot velosipēdu ceļu, tostarp kopīgu gājēju un velosipēdu ceļu, infrastruktūru.
	Priekšlikums
Lūdzam pārvērtēt noteikumu projekta lietoto terminoloģiju. Saskaņā ar Būvniecības likuma 1.panta 2.punktu būvdarbi ir būvniecības procesa sastāvdaļa, darbi, kurus veic būvlaukumā vai būvē, lai radītu būvi, novietotu iepriekš izgatavotu būvi vai tās daļu, pārbūvētu, atjaunotu, restaurētu, iekonservētu, nojauktu būvi vai ierīkotu inženiertīklu. Būvniecības procesā netiek lietoti termini "pielāgot" un "pilnveidot", faktiski, lai kādu būvi pielāgot kādai lietošanai vai pilnveidot būvi, tiks veikta būves pārbūve, atjaunošana vai restaurācija.
Noteikumu projekta 10.punkts skaidri norāda, ka atbalstāmas darbības ir infrastruktūras būvniecība.
Ja atbalstāmo darbību tvērumā ietilpst darbi, kas nav būvniecība, ierosinām to atrunāt noteikumu projekta 10.punktā. Ja atbalstāma ir tikai infrastruktūras objektu izbūve, ierosinām novērtēt jēdzienu "pielāgot" un "pilnveidot" lietošanas nepieciešamību. Kā alternatīvu piedāvājam apsvērt kā atbalstāmu darbību - labiekārtošanas darbus, attiecīgi lietojot terminu "labiekārtošana". 
Piedāvātā redakcija
-
	Olga Feldmane (EM)

	3.
	Noteikumu projekts
19.5. jaunas būves būvniecības, esošas būves pārbūves, atjaunošanas, pilnveidošanas un pielāgošanas izmaksas atbilstoši būvprojektam:
	Priekšlikums
Aicinām izvērtēt terminu "pilnveidošana" un "pielāgošana" lietošanu, ņemot vērā, ka šādas darbības nav skaidrotas normatīvajos aktos būvniecības jomā, vai sniegt šo jēdzienu skaidrojumu noteikumu projektā. Kā alternatīvu ierosinām apsvērt termina "labiekārtošana" lietošanu. 
Piedāvātā redakcija
-
	Olga Feldmane (EM)

	4.
	Anotācija (ex-ante)
Anotācijas (ex-ante) nosaukums
	Priekšlikums
Ja tiek ņemti vērā EM priekšlikumi attiecībā uz noteikumu projekta redakciju, lūdzam atbilstoši precizēt arī anotāciju. 
Piedāvātā redakcija
-
	Olga Feldmane (EM)



